Diari Oficial de la Generalitat Valenciana


Sumari del DOGV 2919, del 30-01-1997 (1997/900224)

RESOLUCIÓ de 20 de maig de 1996, de la Conselleria de Medi Ambient, per la qual fa pública la declaració d'impacte ambiental 278/95-AIA.
----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/05/20/(1)/dof/vci/html**

### Dades del document

Número de DOGV
:   2919

Data del DOGV
:   30-01-1997

Secció del DOGV
:   I. DISPOSICIONS GENERALS

Número del document
:   1997/900224


Data del document
:   20-05-1996

Organisme emissor


Tipus de document
:   Resolució

Descriptors 

:   * Onda
    * impacte ambiental
    * vigilància del medi ambient

RESOLUCIÓ de 20 de maig de 1996, de la Conselleria de Medi Ambient, per la qual fa pública la declaració d'impacte ambiental 278/95-AIA.  
Vist l'expedient 278/95-AIA referent al Pla Especial per a Sistema General d'una Planta de Reciclatge de Residus Sòlids Urbans i Abocador de Rebutjos Annex, a la partida de la Cantera, del terme municipal d'Onda (la Plana Baixa), el promotor del qual és l'empresa Reciclados de Residuos de la Plana, SA (Reciplasa).  
Atés que, com a conseqüència de la tramitació realitzada, consten en l'expedient els següents documents:  
- Pla Especial per a Sistema General de Planta de Reciclatge de Residus Sòlids Urbans i Abocador Controlat.  
- Projecte de Planta de Reciclatge de RSU i Abocador Controlat a Onda (Castelló).  
- Estudi d'impacte ambiental.  
- Estudi de localització d'àrees i llocs idonis per a la ubicació d'un centre de tractament de residus sòlids urbans de la unitat de producció de la Plana de Castelló.  
- Informe geotècnic sobre la parcel·la d'ubicació de la planta de RSU La Plana al terme municipal d'Onda.  
Atés que l'estudi d'impacte ambiental i altres documents tècnics van ser remesos en data 30 d'octubre de 1995 pel Servei de Residus i Contaminació, que també va comunicar que aquests havien sigut presentats per a l'obtenció de la corresponent llicència d'activitat, segons la informació de la part promotora.  
Atés que l'Ajuntament d'Onda, en data 18 de gener de 1996, notifica l'acord plenari pel qual es declara de conformitat el projecte d'instal·lació de l'activitat.  
Atés que, en data 24 d'abril, el mateix Ajuntament remet una còpia de l'expedient de qualificació de l'activitat, en el qual consta l'exposició pública de l'estudi d'impacte ambiental, realitzada mitjançant un anunci publicat en el Butlletí Oficial de la Província de Castelló, número 145, de data 5 de desembre de 1995, com també la notificació directa als confrontants.  
Atés que durant el termini d'informació pública hi van presentar al·legacions els següents interessats, segons consta en el corresponent certificat del secretari de l'Ajuntament:  
a) Diversos veïns de la partida de La Cantera (4.12.95).  
b) El senyor José Tomás Forner (12 .12.1995).  
c) Productos La Florida, SA (12.12.95).  
d) El senyor Antonio Mezquita García (21.12.95).  
Si bé s'observa que el signant de la segona de les al·legacions esmentades és el senyor José Torres Fornes, en lloc del mencionat en el certificat. La primera reflecteix l'oposició dels al·legants al projecte en qüestió, perquè entenen que hi haurà perjudicis derivats del continu pas de camions, olors, «fums procedents de la incineració», deteriorament ambiental, etc. La segona al·legació qüestiona una sèrie d'aspectes formals de l'expedient (al seu parer: falta d'informes municipals, no visat del projecte, acreditació del promotor, ...) i manifesta la seua preocupació per la incidència que puga tenir l'activitat sobre els cultius citrícoles de la seua propietat confrontant. La tercera manifesta igualment la seua oposició al projecte perquè entén que resulta incompatible amb la granja avícola que pretenen instal·lar els al·legants en les seues proximitats. El quart al·legant no hi posa cap impediment sempre que s'exigisca la disposició dels mitjans necessaris per a evitar danys en la seua propietat confrontant. Totes les al·legacions reben resposta en els informes jurídic, tècnic i sanitari que també s'aporten a l'expedient municipal,  
Atés que, com a conseqüència de les consultes realitzades a la Direcció General de Patrimoni Artístic i a la Direcció Territorial de Medi Ambient, es va rebre únicament resposta d'aquest últim organisme, en data 30 de gener, en la qual els tècnics manifesten l'aptitud geològica de l'emplaçament elegit, si bé l'existència d'alguns nivells arenosos intercalats en la fàcies wealdiana i la presència d'una falla aconsellen l'adopció d'algunes mesures correctores per a garantir la total estanqueïtat del recinte. Així mateix, qüestiona que la totalitat dels lixiviats produïts per l'abocador i la planta puga ser eliminada mitjançant un reg superficial dels residus en el parc de fermentació, per la qual cosa proposa revisar aquest aspecte. Considera que l'acumulació o amuntegament en l'abocador de les bales de residus rebutjats pot donar lloc a la creació de buits que esdevinguen inestabilitats posteriors, per la qual cosa suggereix l'aportació de terres per al rebliment d'aquests buits i la compactació posterior amb maquinària adequada. Recomana també la compactació del parc de compostatge i d'acumulació de compost refinat mitjançant l'aportació de diferents tongades d'argila fins a aconseguir una impermeabilitat adequada. D'altra part, considera necessari el manteniment i la neteja periòdica de les xarxes de drenatge i ampliar el Programa de Vigilància Ambiental amb el control d'una xarxa de piezòmetres que s'han d'instal·lar en l'entorn de l'abocador i l'elaboració d'un informe anual sobre les incidències ambientals derivades del desenvolupament de l'activitat. Finalment, indica que el projecte afecta la via pecuària número 10, carrerada de la Tremoleda, per la qual cosa caldrà atenir-se a allò previst en la Llei 3/1995,  
Vist que, segons el certificat emés per l'Ajuntament d'Onda, el ple de l'esmentat Ajuntament, en sessió del 13 de maig de 1996, va adoptar l'acord d'aprovar provisionalment el Pla Especial de Sistema General de Planta de Reciclatge de Residus Sòlids Urbans i Abocador Controlat a la Partida de La Cantera, el projecte tècnic del qual conté els plànols d'ordenació, memòria justificativa, estudi d'impacte ambiental, projecte d'obres i projecte d'activitat. En el certificat s'indica, així mateix, que durant la tramitació de l'esmentat pla no s'hi ha interposat cap reclamació.  
Atés que, independentment dels aspectes tècnics referits a l'activitat que es tracta, la proposta de situar-la en sòl no urbanitzable exigeix la tramitació paral·lela del corresponent expedient urbanístic, d'acord amb la legislació en vigor. Segons les dades que consten en la documentació analitzada, la dita tramitació urbanística es fa segons el procediment d'aprovació dels plans especials, d'acord amb allò previst per a l'execució d'obres públiques en l'article 81 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Vist que el punt 4.b de l'annex II del Decret 162/1990, Reglament de la Llei 2/1989, d'Impacte Ambiental, recull els plans especials, tret dels que afecten sòl urbà, com projectes subjectes al tràmit d'estimació d'impacte ambiental, procediment abreujat que es regula en el dit decret. En aquest sentit, i prenent en compte, com s'ha dit que el procediment urbanístic que s'ha d'aplicar en aquest cas s'homologa al que es refereix a plans especials, es pot considerar com a preceptiva l'emissió d'una estimació d'impacte ambiental respecte a l'instrument d'ordenació urbanística,  
Vist que, malgrat l'anterior, el punt 6.a de l'annex I de l'esmentat decret 162/1990 sotmet al tràmit de declaració d'impacte ambiental les instal·lacions de tractament i d'eliminació de deixalles i residus sòlids urbans. Es produeix, per tant, la disjuntiva de mantenir tramitacions independents -i, per consegüent, resolucions també independents- per a l'activitat (subjecta a declaració d'impacte ambiental) i l'instrument urbanístic que possibilita la seua ubicació (subjecte a estimació d'impacte ambiental), davant la possibilitat de subsumir tots dos expedients en una única resolució administrativa. En aquest cas, amb caràcter excepcional i per raons de mera economia administrativa, s'ha optat per aquesta última possibilitat, considerant, a més, que el procediment per a l'autorització de l'activitat i el referit al procediment urbanístic han seguit idèntica tramitació. No obstant això, en cap cas s'ha d'interpretar que s'ha exceptuat del tràmit d'avaluació d'impacte ambiental cap dels dos projectes (Pla Especial de Sistema General de Planta de Reciclatge de Residus Sòlids Urbans i Abocador Controlat en la partida de La Cantera), sinó que la inclusió de tots dos en una única resolució respon, com s'ha dit, a raons de forma,  
Atés que, d'acord amb el que s'indica en l'esmentat decret 162/1990, l'estimació d'impacte ambiental representa, a tots els efectes, un procediment abreujat respecte al procediment complet constituït per la declaració d'impacte ambiental. Per aquesta raó, es considera apropiat dotar aquesta resolució de la forma d'una declaració d'impacte ambiental perquè es considera un procediment més detallat que el d'estimació d'impacte ambiental, sense menyscapte que, com s'ha dit, prevalga en qualsevol cas el caràcter excepcional derivat de la inclusió, en una única resolució, de dos projectes independents encara que íntimament relacionats,   
Vist que l'«Informe geotècnic sobre la parcel·la d'ubicació de la planta de RSU La Plana en el terme municipal d'Onda» aporta un estudi geològic de detall, assajos geotècnics i de permeabilitat, els quals posen de manifest la idoneïtat geològica i hidrogeològica del terreny en qüestió. Concretament, els assajos realitzats en l'àrea que ha d'ocupar l'abocador han donat permeabilitats compreses entre 10E-7 i 10E-8 m/s. A més, està previst compactar el sòl argilós que aflora en l'abocador fins a un 99% del proctor normal, per a aconseguir un coeficient de permeabilitat de 10E-9 m/s.  
Vist que l'article 6 de la Llei 2/1989 preveu la possibilitat d'exigir fiances a fi de garantir el compliment de les condicions de les declaracions d'impacte ambiental.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits establits en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Vist que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Vist que el Reglament Orgànic i Funcional de la Conselleria d'Agricultura i Medi Ambient, text refós aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el Pla Especial de Sistema General de Planta de Reciclatge de Residus Sòlids Urbans i Abocador Controlat a la partida de La Cantera, d'acord amb allò previst en el punt 4.b de l'annex II del Decret 162/1990, Reglament de la Llei 2/1989, d'Impacte Ambiental, i sense menyscapte del que s'indica a continuació en el punt segon d'aquesta declaració d'impacte ambiental.   
Segon  
Estimar acceptable, a l'únic efecte ambiental i sense perjudici de la prèvia obtenció de les autoritzacions sectorials que li siguen aplicables, la instal·lació de la planta de reciclatge de residus sòlids urbans i el seu abocador annex, situats a la partida de La Cantera del terme municipal d'Onda, amb l'estricte compliment de les mesures establides en la documentació tramitada, amb les modificacions introduïdes en aquesta declaració d'impacte ambiental i les condicions següents:  
1. Abans de l'inici de les obres, el promotor haurà de tenir l'autorització pertinent, segons allò previst en la Llei 3/1995, atesa l'afectació del projecte a la via pecuària número 10, anomenada carrerada de la Tremoleda, amb una amplària legal de 15 metres, aprovada per Ordre de la Conselleria d'Agricultura i Pesca de data 28 de novembre de 1989 (DOGV de data 11 de gener de 1990).  
2. El parc de fermentació de la planta haurà d'estar dotat de plataforma o solera de formigó suficientment rígida i impermeable, i dotada dels pendents adequats per a permetre la recollida dels lixiviats i la seua conducció fins al depòsit d'aquests. Així mateix, hauran de presentar una solera de formigó adequada a la resta de les instal·lacions que formen part del flux de tractament dels residus, inclosa la zona d'afinament i d'emmagatzemament del compost obtingut.  
3. El procés d'eliminació previst per als lixiviats recollits en les instal·lacions, mitjançant el reg de les eres de fermentació amb aquests, podrà ser assajat amb caràcter experimental i provisional, per a la qual cosa s'haurà de dur un control de la incidència que això puga tenir en la producció d'olors però, en qualsevol cas, la part promotora haurà de tenir previst el tractament d'aquests en una estació depuradora d'aigües residuals.  
4. El volum de lixiviats existents en el depòsit haurà de mantenir-se sempre sota la meitat de la capacitat total d'aquest, en previsió de l'ocasionalitat de pluges torrencials.  
5. Independentment d'allò expressat més amunt, el titular de les instal·lacions haurà d'assumir la previsió i posada al punt de les mesures oportunes per a evitar l'extensió d'olors fora de les instal·lacions, com ara tractaments bacterians durant el procés de fermentació del compost o la captació i aprofitament de biogàs produït en l'abocador, entre d'altres possibles mesures correctores.  
6. El programa de vigilància ambiental haurà d'incloure també el manteniment i neteja periòdica de les xarxes de drenatge de lixiviats i de pluvials.  
7. Abans d'atorgar la llicència d'activitat, l'Ajuntament d'Onda haurà de disposar d'un informe o resolució favorable d'aquesta direcció general a un projecte de segellat i restauració de l'abocador que el promotor haurà de presentar prèviament per triplicat i degudament valorat. Aquesta direcció general es reserva la facultat d'exigir al promotor la fiança o aval per a garantir-ne el compliment, d'acord amb l'article 6 de la Llei 2/1989, d'Impacte Ambiental.  
8. El projecte de restauració mencionat en el punt anterior haurà d'incloure també un plànol de l'estat final restaurat, com també els perfils corresponents a aquest i els complementaris al plànol VR-06 de l'estudi d'impacte ambiental tramitat.  
9. Si durant les obres de preparació i condicionament dels terrenys s'hi troben restes paleontològiques, arqueològiques o etnològiques, el titular quedarà obligat a fer-ho saber a la Conselleria de Cultura, de manera immediata i a adoptar les mesures pertinents per a la seua protecció i conservació.  
10. Per a un adequat desenvolupament del Programa de Vigilància Ambiental, l'explotador haurà de dur al dia un llibre de seguiment en què queden reflectides les dades bàsiques de l'explotació i del seu control ambiental: quantitats diàries de residus admesos i tractats, producció i tractament de lixiviats, aplicació de mesures protectores i qualsevol altra incidència de caràcter ambiental. El dit llibre haurà d'estar sempre disponible i actualitzat a les oficines de les instal·lacions, davant qualsevol inspecció o requeriment administratiu.  
11. Cada any, i abans del 31 de desembre, el promotor haurà de presentar per triplicat davant aquesta direcció general un informe anual en què es done compte dels volums de residus tractats i dels aprofitaments obtinguts, com també del resultat de l'aplicació del programa de vigilància ambiental, el balanç dels volums de lixiviats produïts i tractats i qualsevol altra incidència de caràcter ambiental que tinguera lloc durant el desenvolupament de l'activitat.  
Tercer  
Notificar a les persones interessades que contra aquesta resolució, pel fet de no ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici que utilitzen els mitjans que estimen oportuns per defensar el seu dret.  
Quart  
Publicar en el Diari Oficial de la Generalitat Valenciana aquesta declaració d'impacte ambiental.  
València, 20 de maig de 1996.- La directora general de Qualitat Ambiental: Gloria Arnandis Boix.


Còpia Permalink ELI